Selvom regeringen og de borgerlige partier er nået til enighed om at halvere det samlede areal af de udskælte randzoner i landbruget, så fortsætter foreningen Bæredygtigt Landbrug deres protest mod loven og stævner staten. - Vi er glade for, at politikerne har lyttet, men det ændrer ikke ved, at foreningen grundlæggende er imod hele lovgivningen, siger formanden for Bæredygtigt Landbrug, Flemming Fuglede fra Løkken, til TV2/Nord. Landmændene er stærkt utilfredse med randzoneloven, som betyder, at landmanden hverken må gøde eller bruge sprøjtegift i et bælte på 10 meter langs vandløb og søer. Målet var, at der skulle etableres 50.000 hektar randzoner, men nu bliver det areal halveret til 25.000 hektar. Selvom politikerne har ændret i arealet, så ændrer det ikke på, at Bæredygtigt Landbrug stævner staten for at få randzonerne droppet helt.

Opsummering:
En ny aftale halverer arealet af de udskældte randzoner, men landmænd er endnu ikke tilfredse og stævner staten.